西域献径寸珠赋（以泽浸四荒非宝远物为韵）
吕颍 (Tang)
西域遐方。献纯精之天产。申重宝之帝乡。岂不以至诚感而灵必自顺。惟德动而坤珍莫藏。不然。何有慕于中土。而走无胫于外荒。彼珠之灵。积阴之魄。禀金气而坚固。韫河润之耀泽。布指而大小无差。洞物而纤毫不隔。迥夜常满。初月每让其圆明。爽曙欲凝。高星自掩其孤白。信殊方所秘。亦稀代难致。夺夏璜以为美。齐楚璧而积异。将配天光以辅三。助皇明而照四。积石峰峻。燉煌路远。驰辉于晦碛之中。流晶于白日之晚。将为表龙旗而缀鸾辂。必将誇池台而耀宫苑。殊不知以万邦为虑者。此献则违。以三德为宝者。此宝则非。价越千金。我当俯念其十产。光含径寸。吾将静照于九围。乃遂沉泉而反璞。俾其媚川而自辉。且立德者惟俭之本。作贡者亦土之任。剖蚌而献。既不编于夏书。为器成之。尚有干于时禁。苟夺山川之精魄。是亏雨露之恩浸。所以前代有训。不珍异物。誇齐威者。再论而皆惭。求苏则者一言而自屈。岂若我全明德。体大道。照耀也不假隋侯之珍。贞静也自同罔象之宝。由是化中国而及外夷。如风之偃草。